text: Mars
  
  publiceret: 2023-08-22 10:15:27+02:00
  Mars, romersk krigsgud, i mytologien identificeret med grækernes Ares. Det gamle romerske års første måned, marts, er opkaldt efter ham, og hans tilknytning til den romerske hær fremgår af festerne i forår og efterår, dvs. begyndelsen og slutningen på den militære sæson. Hans navn er på latin ofte synonym for 'kamp'.
  Mars havde flere templer i Rom, bl.a. et alter, som gav navn til Campus Martius, Marsmarken, og templet for Mars Ultor (Hævneren), som Augustus lod rejse på sit forum til minde om kampen med Cæsars mordere. Mars havde sit eget præsteskab, flamen Martialis (jf. flamines), og s.m. Jupiter og Quirinus et præstekollegium, salierne, hvis hymne til Mars delvis er bevaret.